stanford-oval/wikipedia huggingface dataset:
תקנות הקהילה
ההשוואה לבית דין

בספרות הראשונים נערכת השוואה בין כוחו של הקהל לתקן תקנות לתוקפה של תקנת בית-דין ("הפקר בית-דין הפקר", "בית-דין מכין ועונשין שלא מן התורה") ולתוקף סמכותו של מלך. נראה כי עיקרון מרכזי זה הוא שעומד ביסודה של תקנת הקהל, ההשוואה לכוחם של בית-דין ולכוח שלטונו של מלך - הסמכות המנהיגותית שהוכרה על ידי התורה: ”שום תשים עליך מלך” (דברים יז טו). ניסוח נועז יותר קובע כי דינמיקת התוקף עובדת בכיוון הפוך; כוחו של בית-הדין לתקן תקנות המחייבות את הקהילה, נובע מכוחו של הקהל לקבל על עצמו תקנות. ההשוואה לבית דין עמוקה, עד כדי כך שהרב אברהם ישעיהו קרליץ פוסק כי בעת התקנת התקנה מוכרחים לנכוח לפחות 3 אנשים - כבית-דין. הרשב"א גם מבצע השוואה כזו, וכותב: ”אין רשות ביד אדם להסתלק ולומר לא אכנס בתקנות וכיוצא בזה, לפי שהיחידים משועבדים לרוב, וכמו שכל הקהילות משועבדות לבית דין הגדול או לנשיא – כך כל יחיד ויחיד משועבד לציבור שבעירו.” (תשובות הרשב"א, חלק א', תשס"ט) ובמקום אחר הוא כותב: ”שרוב כל עיר ועיר אצל יחידים הם כבית-דין הגדול אצל כל ישראל” (תשובות הרשב"א: חלק ג', תי"א; חלק ה', קכ"ו.)
מטרתה של הקבלה זו מובנת; היא נועדה להבהיר את מקור סמכותו של הקהל לתקן תקנות ולכפות את היחיד להישמע להן. סביר כי השוואה זו היא אנלוגיה פשוטה: כשם שבמצב בו מתקיימת היררכיית שלטון לאומית, הסנהדרין - הערכאה המשפטית הגבוהה ביותר - היא בעלת סמכויות ניהול ותיקון נרחבות, כך גם במצב בו השלטון הוא קהילתי בלבד, בית הדין המקומי - הערכאה הגבוהה בקהילה - הופך לבעל סמכויות תיקון נרחבות.
את השתלשלות מקור הסמכות מסכם רבי צמח בן שלמה דוראן באחת מתשובותיו ההלכתיות, ובסופה מוסיף תנאי מהותי באשר לצורך בגיבוי סמכותי מ"אדם חשוב" לתיקון:
דע שבית-דין יכולים הם לעשות תקנים וגדרים בכל מה שירצו, ורשאים הם להפקיר ממון האדם, דאלים כוחם לעשות ולהקנות כל דבר שאין הדין יכול להקנותו... ולאו דווקא בית-דין סמוך (הוא) שיכול להפקיר ממון האדם, אלא בכל דור ודור יש לבית-דין כוח להפקיר ממון שיש לו בעלים, דיפתח בדורו כשמואל בדורו... כמו שיש רשות ביד בית-דין להפקיר ולעשות תקנות ולהקנות במה שאין הדין נותן, כך הם הציבור יש להם כוח ורשות להפקיר... נמצאנו למדים מזה שהציבור רשאין הן להעניש ולהפקיר כמו שיכולין בית-דין להעניש ולהפקיר, אך בתנאי שיהיה בעצת אדם חשוב שקיבלוהו עליהם. נמצא עכשיו שהציבור דינם כדין בית-דין, ויש רשות בידם גם הם להעניש ולהפקיר ממון האדם.
בדבריו בפס"ד עמד השופט אלון על כך שהכלל "בית דין מכין ועונשין שלא מן התורה" תקף במקום שאין גוף מחוקק, אז צריך הגוף השופט למלא את החלל, אך כאשר ישנו גוף מחוקק עליו לתקן תקנות או לחוקק חוקים, ועל פיהם יעניש וייקבע בית הדין.
חרם הקהילות

במסגרת סמכותם של ראשי הקהילה לתקן תקנות, ביכולתם להטיל חרם על העובר עליהן, חרם מהסוג שמכונה "חרמי ציבור" או "חרמי קהל". חרם זה אינו מוחל מיידית ובאופן אוטומטי על מיפר התקנות, ויש להכריז עליו בציבור כמוחרם, אך למרות הקלה זו בהשוואה לחרם רגיל, לדעת הרא"ש והריב"ש חרם זה חמור, והעובר עליו פסול להעיד ושבועתו אינה אמינה. הראבי"ה חלוק עליהם - אך לא מסיבה מהותית. לדעתו במציאות היום-יומית לא ניתן לנהוג כך, מכיוון שרוב האנשים עוברים באופן זה או אחר על חרמי הקהילות, ואם כן פסלנו את רובם המוחלט של האנשים.
חרם הקהילות > מקור הלכתי

יהושע בן נון הוא הראשון שמוזכר בתנ"ך כמטיל חרם על מפירי תקנתו: ”וישבע יהושע בעת ההיא לאמר: ארור האיש לפני אדני אשר יקום ובנה את העיר הזאת את יריחו; בבכורו ייסדנה ובצעירו יציב דלתיה” (יהושע ו כו), אולם לא ברור אם גזר מדעת עצמו או בנבואה. חרם נוסף מוזכר בספר שופטים בפרשת פילגש בגבעה: ”כי נשבעו בני ישראל לאמר: ארור נתן אישה לבנימן” (שופטים כא יח). דוגמה המופיעה בספר שמואל, היא זו שאומר שאול המלך: ”ויאל שאול את העם לאמר: ארור האיש אשר יאכל לחם עד הערב, ונקמתי מאיבי ולא טעם כל העם לחם” (שמואל א יד כד).
הרמב"ן משתמש בפסוק ”כל חרם אשר יחרם מן האדם לא יפדה, מות יומת” (ויקרא כז כט) כדי לטעון שהעובר על חרם הקהילה מחויב מיתה, אך הוא כותב שזה "שמא", ומסייג זאת מיידית.
ראו גם

תקנת חכמים
חרם דרבנו גרשום
תקנות שו"ם
ועד ארבע ארצות
לקריאה נוספת

פרופ' יצחק בער, "היסודות וההתחלות של ארגון הקהילות היהודיות בימי הביניים", ציון (ט"ו), 1950
פרופ' חיים סולובייצ'יק, שו"ת כמקור היסטורי, מרכז זלמן שזר, 1990
הרב ישראל שציפנסקי, התקנות בישראל (כרך ד' - "תקנות הקהילות"), הוצאת מוסד הרב קוק, 1991
פרופ' מנחם אלון, המשפט העברי - תולדותיו, מקורותיו, עקרונותיו ("תקנות הקהל" ובפרקים נוספים; כרך א', עמ' 558 - 630), הוצאת מאגנס, 1973
הרב עידו רכניץ, "סמכות הקהל לתקן תקנות כתקנת בית-דין", בתוך: ירון אונגר (עורך), משפטי ארץ - דין, דיין ודיון (עמ' 509 - 524), 2002
ד"ר מיכאל אברהם, "בעניין 'אחרי רבים להטות' - מבט על דיני רוב בהלכה ובכלל", מידה טובה (פרשת משפטים), 2007
ד"ר אורי בגנו, ציות, סמכות ומחאה במסורת המדינית היהודית: קהילות ימי הביניים וראשית הרנסאנס, עבודת מוסמך, אתר דין תורה
יעקב ברנאי, תקנות ירושלים במאה השמונה-עשרה כמקור להכרת החברה, הכלכלה והפעילות היומיומית של הקהילה היהודית, פרקים בתולדות ירושלים בראשית התקופה העות'מאנית (א' כהן עורך), ירושלים תשל"ט, עמ' 316-271.
יעקב ברנאי וחיים גרבר, גילדות יהודיות בקושטא בשלהי המאה הי"ח, מיכאל ז (תשמ"ב), עמ' רו-רכו
ירון בן-נאה, הסכמות בענייני מותרות ופנאי ופרק בהיסטוריה תרבותית וחברתית של יהודי ירושלים במאה התשע-עשרה, שלם ח (תשס"ט), ירושלים, עמ' 427-386.
ירון בן-נאה, תקנות בלתי ידועות של קהילת סלוניקי, בתוך: הלכה ומשפט: ספר הזיכרון למנחם אלון, בעריכת א' אדרעי ואחרים, ירושלים תשע"ח, עמ' 429-399
ירון בן-נאה, הסכמות קהילת לריסה משנת תר"א, פעמים 130 (תשע"ב), עמ' 181-175
ירון בן נאה, מיגדר נשי והגבלתו בתקנות בענייני מוסר של יהודי האימפריה העות'מאנית, פעמים 106-105, (תשס"ו), עמ' 149-127.
מרגלית שילה, תקנות ירושלים כמעצבות מגדר, אשה בירושלים: מגדר, חברה ודת (ט. כהן וי. שוורץ עורכים), רמת גן תשס"ב, עמ' 77-65
אברהם נוימן (אמן)

| --- | --- |

 לידה:  6 בפברואר 1873 שרפץ, רפובליקת פולין 
 נרצח:  4 ביוני 1942 (בגיל 69) גטו קרקוב, רפובליקת פולין 
 מקום לימודים:  אקדמיה ז'וליאן  אקדמיית יאן מטייקו לאמנות יפה 
 יצירות ידועות:  Ulica 
 
אברהם נוימן (בפולנית: Abraham Neumann‏; 6 בפברואר 1873 – 4 ביוני 1942) היה צייר וגרפיקאי יהודי-פולני, חבר הזצסיון הווינאי. נרצח על ידי הנאצים.
קורות חייו

נוימן נולד בעיר שֶרְפְּץ, במשפחה יהודית. אביו היה פקיד של ממשל היערות. לאחר שסיים את לימודיו בתיכון, הרוויח כסף בוורשה על ידי הגדלת וצביעת פורטרטים מתצלומים, ולמד בבית הספר לציור. את לימודיו החל בשנת 1897 באקדמיה לאמנויות יפות בקרקוב בניהולו של יאצק מלצ'בסקי. הוא למד, בין היתר באולפן של יאן סטניסלבסקי.
בשנת 1900 שהה מספר חודשים בפריז. בין היתר, בשיעורים באקדמיה ז'וליאן הוא הכיר את אוספי המוזיאונים, ביקר בתערוכה העולמית והעתיק ציורים במוזיאון הלובר. בדרכו חזרה לביתו ביקר באנגליה, בלגיה, הולנד וגרמניה.
לאחר סיום לימודיו התיישב נוימן לצמיתות בקרקוב, ואז עבר לזאקופנה. הוא טייל הרבה, כולל לארצות הברית, פעמיים בארץ ישראל (1904, 1926–1927), שם הרצה באקדמיה לאמנות ועיצוב בצלאל.
נוימן היה אמן פורה שהתמחה במיוחד בציורי נוף. הוא נחשב לאחד הנציגים הבולטים של מה שמכונה "בית ספר הנוף" של סטניסלבסקי. לאחר שהותו בארץ ישראל הועשר נושא עבודתו בנושאים המזרח תיכוניים (במיוחד מבחינה אדריכלית). הוא צייר גם טבע דומם, פרחים ודיוקנאות. עבודותיו מורכבות מציורי נופים מהרי הטטרה, קז'ימייז' דולני, בריטני וארץ ישראל.
הוא היה הצייר היהודי הראשון מפולין שנסע לארץ ישראל בשנת 1904, וגם הראשון שנתקל באתגרים שהוצבו שם לציור, כולל סוג האור השונה. הוא נאבק לפתור בעיות אלה במשך זמן רב, ובמסעו השני לארץ, נושאים מקומיים הפכו למאפיינים קבועים בעבודתו.
הוא השתייך לסניף קרקוב של התאחדות האמנים הפולנית ולאיגוד הציירים והפסלים היהודים בקרקוב. הוא השתתף בתערוכות "אגודת שטוקה", ערך תערוכות אישיות בקרקוב ולבוב בוורשה, לודז' וברלין. הוא גם השתתף בתערוכות "הזצסיון הווינאי" וב-1916 השתתף בתערוכות האמנות היהודית בוורשה.
הוא התיידד עם אמנים מובילים רבים בתחילת המאה ה-20, כמו רפאל מלצ'בסקי (בנו של יאצק מלצ'בסקי) ולאון צ'וויסטק. שמואל הירשנברג יצר פורטרט גדול שלו בשנת 1904.
מותו

בשנת 1942 הוכנס אברהם נוימן לגטו קרקוב. ב-4 ביוני 1942 הוא נורה ונהרג על ידי הגרמנים בפינת הרחובות דברובקי וג'נובה וולה בדרכו לתחבורה שהובילה את יהודי קרקוב למחנה ההשמדה בבֶּלְזֶ'ץ. מרדכי גבירטיג נורה גם הוא בקבוצה.
גלריה

רחוב
עיירה קטנה
קרקוב
ירושלים העתיקה
הערות שוליים

↑  Abraham Neumann Biography Page – Gallery97 Tel Aviv | Modern Art Gallery, web.archive.org, ‏2012-02-27
↑  Miniony świat. Malarstwo Artystów Żydowskich. Katalog wystawy w Galerii Rynku Sztuki, Łódź 27 sierpnia 2004 r. – 4 września 2004 r
| --- | --- |
בקרת זהויות :  ICIA: 281129  NLI: 987007500816005171  PLWABN: 9810557189305606  ISNI: 0000 0004 3436 1293  LCCN: no2015059306  RKD: 134182  ULAN: 500478345  VIAF: 308698954   WorldCat (עם VIAF): 308698954
Vlogbrothers

Vlogbrothers (לעיתים נכתב VlogBrothers או vlogbrothers; בתרגום חופשי: "אחי הוולוגים") הוא ערוץ ולוגים ביוטיוב. הסרטונים בערוץ מועלים על ידי האחים גרין: ג'ון גרין והאנק גרין. בהתחלה, הערוץ היווה מקום לשיתוף פרויקט של האחים אשר נקרא "Brotherhood 2.0". לאחר סיום הפרויקט המשיכו האחים ביצירת ולוגים והעלאתם לערוץ.
הערוץ היה הראשון במה שיהפוך לקהילה גדולה יותר של ערוצי יוטיוב ופרויקטים שנוצרו ופותחו על ידי האחים גרין, והובילו ליצירת הקהילה מבוססת־האינטרנט הנקראת "נרדפייטריה". האחים גרין תומכים בקהילה ומעודדים את הנמנים בה לתרום ולהפוך את העולם למקום טוב יותר, וכפי שהם מגדירים את המטרה שלה: "להוריד את רמת הבאסה העולמית (במקור: "Decrease world suck"). אחד מהפרויקטים הגדולים של האחים וקהילת הנרדפייטריה הוא "Project for Awesome", שנועד לחלק כספי צדקה לארגונים ועמותות קטנות, שבדרך כלל אינן מקבלות הרבה כספי צדקה ותשומת לב.
מבחינה משפטית, הערוץ "Vlogbrothers" נמצאת בבעלות חברת "Complexly" (לשעבר נקראה EcoGeek LLC), אשר במקור הייתה בבעלותו הבלעדית של האנק, אך כעת נמצאת בבעלות משותפת של שני האחים.
סגנון ולוח זמנים

האחים גרין מצהירים כי אין לסרטונים שלהם סגנון אחיד: "באמת, אין להם שום סגנון ספציפי. בין אם אנחנו מדברים על החיים שלנו, מצחיקים אחד את השני או מנסים להעביר מסר חשוב יותר, נראה שאנשים נהנים מזה." הערוץ עבר את רף מיליון המנויים ב-5 במרץ 2013.החל משנת 2020, האחים מפרסמים שני סרטונים בשבוע בערוץ, כאשר ג'ון מפרסם את הסרטונים שלו ביום שלישי, והאנק מפרסם ביום שישי.
פרויקט "Brotherhood 2.0"

האחים הגרין, בהשראת תוכנית הרשת "התוכנית עם זפרנק" (אנ'), הגו את פרויקט "Brotherhood 2.0" בסוף 2006. הפרויקט הושק ב-1 בינואר 2007, ומטרתו הייתה שהאחים יפסיקו כל תקשורת מבוססת טקסט ביניהם למשך שנה אחת ובמקום זאת ישוחחו באמצעות סרטונים בצורת ולוגים, כאשר אח אחד מעלה את הסרטון שלו, והאח השני עונה לו בסרטון ביום למחרת. הסרטונים הועלו לאתר יוטיוב ולאתר "Brotherhood 2.0" שהוקם במיוחד בשביל הפרויקט. ב-18 ביולי 2007, העלה האנק גרין סרטון שלו מנגן ושר שיר שהוא כתב בשם "Accio Deathly Hallows" לכבוד יציאת הספר הארי פוטר ואוצרות המוות. סרטון זה היה הסרטון הראשון של האחים שהגיע לעמוד הראשי של יוטיוב, והוא הוביל לפרסום הפרויקט ולהרחבת קהל המעריצים של האחים.[דרוש מקור] לקראת סוף 2007, האחים השיקו את מסע הפרסום הראשון של פרויקט "Project For Awesome", שבו יוטיוברים יצרו סרטונים המקדמים את ארגון הצדקה האהוב עליהם, במטרה שהארגון שהם קידמו יזכה למודעות רבה יותר, ולתרומות מהצופים. פרויקט "Brotherhood 2.0" הסתיים ב-31 בדצמבר 2007, אך האחים החליטו להמשיך ולהעלות סרטונים ליוטיוב.
לאחר פרויקט "Brotherhood 2.0"

בסרטון שלהם ב-31 בדצמבר 2007, האחים חשפו את החלטתם להמשיך ליצור סרטונים ווולוגים למרות שהפרויקט הסתיים. לאחר סיומו של הפרויקט הוקם אתר אינטרנט עבור קהילת הנרדפייטריה. האתר נוהל במקור רק על ידי האנק, אך כעת הוא מעודכן ומנוהל על ידי קבוצת מתנדבים מהקהילה. פרויקטים חדשים, סרטונים, דיונים, קבוצות ופורומים שנוצרו על ידי קהילת הנרדפייטריה עולים ומפורסמים באתר מדי יום. הסרטונים של האחים ממשיכים להיות הבסיס לקהילה.
ב-20 בינואר 2010, ג'ון גרין יצא לחופשת אבהות, והסופרת מורין ג'ונסון יצרה סרטונים במקומו עד שובו בחודש שלאחר מכן, עת הציג את בנו החדש הנרי.
האנק גרין התראיין לעיתון פורבס במאי 2011. במהלך 2011 ו-2012, הסרטונים של האחים גרין הוצגו באופן עקבי בכלי תקשורת כמו "CBS News" והפינגטון פוסט. ב-14 בספטמבר 2012, האנק גרין העלה את הסרטון ה-1000 בערוץ, שהראה את חוויות האחים ב-5 השנים מאז תחילת הפרויקט.
לאחר פרויקט "Brotherhood 2.0" > מיליון מנויים ועשר שנים ביוטיוב (2013-הווה)

בפברואר 2013, ג'ון גרין השתתף בפגישת Google Hangouts עם ברק אובמה שבמהלכה הופיעה גם אשתו של ג'ון, שרה אוריסט גרין. לפני כן, היא לא נראתה במצלמה או באף אחד מהולוגים שלו. הגישה החמקמקה שלה זיכתה אותה בכינוי "היטי". ב-5 במרץ, הערוץ הגיע למיליון מנויים ושני האחים צייצו בשידור חי על האירוע.
מאוחר יותר, ב-25 ביוני, ג'ון גרין יצא לחופשת אבהות לרגל הולדת בתו השנייה אליס, ושישה מארחים אורחים עשו סרטונים במקומו, כולל האנה הארט (מהערוץ "MyHarto"), גרייס הלביג (מערוץ "itsgrace"), קרייג בנזין (מערוץ "wheezywaiter") ועוד, שבכללם היו גם כמה יוטיוברים אנונימיים שזכו בתחרות שיצרו האחים.
ב-11 בספטמבר 2015, האחים החלו לרשום את כל הסרטונים בערוץ תחת רישיון Creative Commons Attribution 3.0, המאפשר שימוש די חופשי בסרטונים שלהם. מאוחר יותר הבהיר האנק גרין ברשת Reddit כי "לא הזכרנו את זה, פשוט החלפנו. אני לא בטוח מה אנשים היו עושים עם סרטון "Vlogbrothers", אבל אני רוצה שהם יוכלו לעשות את זה."
בתחילת 2017, הצמד חגג את עשר שנותיו ביוטיוב. לכבוד זה, הם ערכו כנס חד פעמי בשם "NerdCon: Nerdfighteria", שנערך בבוסטון, מסצ'וסטס בין 25–26 בפברואר 2017. הכנס חגג את הקריירה של הצמד ביוטיוב ואת קהילת הנרדפייטריה.
ב-22 באוקטובר 2019, האחים גרין השיקו פרויקט עם ארגון "Partners in Health" לשיפור בריאות האם בסיירה לאון.
קבלה

האחים הצליחו לגבש סביבם וסביב הקהילה קהל מסור, וכפי שעיתון כריסטיאן טודיי פירט: "המסר שלהם, שחוגג את החנוניות, ההשכלה, המדע והחשיבה המורכבת, הדהד בקול רם ברחבי העולם". מרגרט טלבוט מעיתון הניו יורקר שיבחה את נושאי הוולוגים שלהם, ותיארה: "הטון של המונולוגים שלהם נע בין אינפורמטיבי ומשעשע... לנלהב וענייני". טלבוט הוסיפה: "הסרטונים שלהם משדרים חוכמה למבוגרים, אבל בצורה מודרנית ומרגיעה". בניגוד לכך, קרייג רובנס ממגזין "GigaOM", נתן ביקורת קשה יותר על הוולוגים, והשווה אותם באופן שלילי לתוכנית עם זפרנק, באומרו: "אף אחד לא "נושא את הלפיד" של זפרנק ברצינות רבה יותר מהאחים גרין", אך שהוולוגים שלהם "נשארים נוק־אוף חנוני של היצירה המכוננת של זפרנק".
הערות שוליים

↑  Leslie Kaufman, A Novelist and His Brother Sell Out Carnegie Hall, הניו יורק טיימס, ‏16 בינואר 2013
↑  vlogbrothers (2009-12-27), How To Be a Nerdfighter: A Vlogbrothers FAQ, נבדק ב-2024-10-09
↑  vlogbrothers (2016-10-07), Changing Our Business a Bit, נבדק ב-2024-10-09
↑  edwardspoonhands, Hank's Tumblr, Tumblr
↑  A Review of Children's TV - Barista Kids | Barista Kids, web.archive.org, ‏2013-12-26
↑  Internet Humor: Nerdfighters DFTBA! - KidSpirit Online, web.archive.org, ‏2016-03-20
↑  vlogbrothers (2013-03-08), ONE MILLION NERDFIGHTERS!, נבדק ב-2024-10-09
↑  Amy Schatz, Local Politics, Web Money, The Wall Street Journal, ‏28 בספטמבר 2007
↑  Andrea Seabrook, Brothers Reconnect Using Video Blogging, NPR, ‏20 בינואר 2008
↑  vlogbrothers (2007-07-18), July 18: Accio Deathly Hallows (no spoilers), נבדק ב-2024-10-09
1 2  Michael Trimmer, Our UNICEF Goodwill Ambassador wishlist, www.christiantoday.com, ‏2013-12-07 (באנגלית)
1 2  vlogbrothers (2007-12-31), Dec 31: Goodbye Brotherhood 2.0, נבדק ב-2024-10-09
↑  Bestselling author Green to speak at Butler commencement | 2013-05-09 | Indianapolis Business Journal | IBJ.com, web.archive.org, ‏2014-10-09
↑  Intro to Nerdfighters 101: A John Green Primer | Rolling Stone, web.archive.org, ‏2014-10-22
↑  Alex Knapp, Q and A With Hank Green, Inventor of 2D Glasses, Forbes (באנגלית)
↑  William Goodman, Hilarious song: Bieber, Beatles, Slipknot, Rebecca Black, all stealing same notes - CBS News, www.cbsnews.com, ‏2011-03-31 (באנגלית אמריקאית)
↑  William Goodman, Some interesting thoughts on whether college is "worth it" - CBS News, www.cbsnews.com, ‏2012-08-22 (באנגלית אמריקאית)
↑  WATCH: 'Tumblr: The Musical': Cats, Hipster Ariel & GIFS, HuffPost, ‏2012-07-29 (באנגלית)
↑  Why You Shouldn't Dread The First Day Of School (VIDEO), HuffPost, ‏2012-08-09 (באנגלית)
↑  vlogbrothers (2012-09-14), 1000 VIDEOS!!!, נבדק ב-2024-10-09
↑  See YA author John Green hang out with President Obama, Los Angeles Times, ‏2013-02-15 (באנגלית אמריקאית)
1 2  Talbot, Margaret (2014-06-02). "The Teen Whisperer". The New Yorker (באנגלית אמריקאית). ISSN 0028-792X. נבדק ב-2024-10-09.
↑  Sam Gutelle, YouTube Millions: Hank Green On Vlogbrothers' Success, Tubefilter, ‏2013-03-11 (באנגלית אמריקאית)
↑  vlogbrothers (2015-09-11), Yellowstone: The Terror of Change, נבדק ב-2024-10-09
↑  ecogeek, We didn't mention it…, r/nerdfighters, ‏2016-03-09
↑  Verge Campus, Verge Campus, ‏2024-09-16 (באנגלית אמריקאית)
↑  vlogbrothers (2019-10-22), Why We're Donating $6,500,000, נבדק ב-2024-10-09
↑  Vlog Brothers Are Good But They Still Aren’t Ze – Gigaom, web.archive.org, ‏2019-05-05
האנק וג'ון בכנס VidCon 2012
אינטרגרף

| --- | --- |

 נתונים כלליים
 סוג:  תוכנה
 תקופת הפעילות:  1969–הווה (כ־56 שנים)
 מיקום המטה:  האנטסוויל 
 משרד ראשי:  ארצות הברית
 ענפי תעשייה:  תעשיית התוכנה 
 עובדים:  4000
  
 http://www.ppm.intergraph.com
 
בנין אינטרגרף בנשר
אינטרגרף (באנגלית: Intergraph) היא חברה אמריקאית לפיתוח תוכנה המספקת פתרונות הנדסיים ומרחביים (GIS) למגוון תחומים, בהם תקשורת, תחבורה, ספנות, מפעלים פטרוכימיים. החברה הוקמה בשנת 1969 ונרכשה על ידי חברת הקסגון (באנגלית: HEXAGON) בשנת 2010.
אינטרגרף פועלת באמצעות שתי חטיבות Process, Power & Marine) PP&M) ו-Security, Government & Infrastructure) SG&I)
משרדי החברה בישראל (Intergraph Israel Software Development Center) הוקמו בשנת 1999 ושוכנים ביישוב נשר.
אודות החברה

החטיבה אשר אחראית על מרכז הפיתוח בישראל, (Process, Power and Marine) אחראית על פיתוח תוכנות למהנדסים וטכנאים שמתכננים ומתחזקים אתרים ומפעלים בתעשיות כגון: כימיה, זיקוק, תרופות ופרפומריה, מזון, יצור חשמל, בניית אניות ועוד.
החטיבה מחלקת את עצמה לשלוש תתי-מחלקות: תלת מימד (3D), דו מימד (2D) וניהול מידע (Information management). הראשונה והשנייה עוסקות במודל תלת/דו־ממדי של המפעל, השלישית עוסקת בניהול המידע של המפעל, כולל העברת מידע בין האפליקציות השונות.
כל מוצרי החטיבה משתייכים למשפחת מוצרי SmartPlant.
הנהלת החטיבה ממוקמת בארצות הברית, בעיר האנטסוויל באלבמה. לחברה כ-70 סניפים בעולם.
חטיבת Security, Government & Infrastructure מספקת פתרונות מבוססי גאוגרפיה עבור גופי ממשל, צבא ומודיעין, ביטחון פנים ואבטחה, תשתיות רשת (תקשורת, חשמל, גז ותשתיות רטובות) . הפורטפוליו כולל מוצרי מדף לתחום ה-GIS, חישה מרחוק ופוטוגרמטריה, מוצרי שרת, מוצרים שולחניים ופתרונות ניידים עבור טאבלטים וטלפונים חכמים.
מוצרי החברה

SmartPlant Electrical- חברות ההנדסה משתמשות בתוכנה לצורך תכנון רשת החשמל במפעל, החל מנקודת האספקה הראשית של המפעל ועד לצרכני החשמל כגון מנועים חשמליים, מחממים, ותאורה. לאחר גמר התכנון, מערכת המידע החשמלית שתוכננה באמצעות התכנה ונשמרה בבסיסי נתונים, נמסרת לקבלנים לצורך הקמת החשמל במפעל ולאחר מכן נמסרת למפעלים להמשך תחזוקה ועדכונים.
SmartPlant P&ID-הוא כלי המשמש ליצירת תזרימי תהליך "אינטליגנטיים" על ידי הזנת בסיסי המידע בנתוני המתקן. תזרים התהליך מרכז את המידע החיוני על המתקן ומבוסס על כללי תכנון וקווים מנחים, על ידי כך מסייע בשיפור איכות התכנון, עקביות המידע וציות לסטנדרטים. בעזרת העבודה בתוכנה מתקצר זמן התכנון על ידי ריכוזיות של המידע, ציות לכללי תכנון, ובדיקות אוטומטיות אונליין.
SmartPlant Instrumentation- היא תוכנה שנועדה לסייע למשתמש בתכנון ותחזוקה של כל שלב במחזור החיים של הנדסת מערכות מפעל כגון בנייה אחזקה ומודרניזציה בהתמקדות על המכשור והחיווט החשמלי מהשדה וחדר הבקרה וחזרה.
SPI הוא הכלי המוביל בשוק לפתרונות מיכשור המסייע במניעת כשלים במפעל על ידי ניהול ושמירת מידע בנושאי מכשור ובקרה.
SmartPlant Explorer- הוא פתרון לתצוגת דוחות וחיפוש מידע.בנוסף, הוא מאפשר ניהול הרשאות לצפייה בנתונים.
המוצר מאפשר ניתוח והצגת מידע בזמן אמיתי ובצורה קלה ומהירה ומאפשר ניווט בין התוכנות השונות.
מוצרי Geospatial

Geomedia- פלטפורמת GIS חזקה וגמישה המאפשרת איגוד נתונים ממקורות שונים ובפורמטים שונים, הצגתם במפה אחידה וביצוע ניתוח מרחבי משותף וחילוץ מידע חדש ושיתופו עם מקבלי ההחלטות. היכולות המיוחדות של Geomedia ליצור ניתוחים ושאילתות דינמיות הופכות אותה לכלי אידיאלי למעקב אחרי השפעות ותופעות הנגרמות כתוצאה משינויים במידעים השונים.
אלסטיקסרץ'

| --- | --- |

 מפתח:  אלסטיק 
 גרסה אחרונה:  8.17.1 (21 בינואר 2025) 
 מערכת הפעלה:  Oracle Linux, דביאן, סוזה לינוקס, CentOS, SUSE Linux Enterprise Server, אובונטו לינוקס, Windows Server, Red Hat Linux, מערכת הפעלה דמוית יוניקס 
 נכתבה בשפות:  Java 
 סוג רישיון:  רישיון צד-שרת ציבורי, Elastic License 
 קוד מקור:  https://github.com/elastic/elasticsearch 
 אתר רשמי
 
קונפיגורציה של Elasticsearch לשרתי ויקיפדיה.
אלסטיקסרץ' (באנגלית: Elasticsearch) הוא מנוע חיפוש המבוסס על Lucene, המספק יכולת multitenant מבוזרת לחיפוש מעל טקסט מלא. לאלסטיקסרץ' ממשק HTTP ומסמכי JSON נטולי סכמה. אלסטיקסרץ' פותח בג'אווה והוא משוחרר כקוד פתוח תחת רישיון אפאצ'י.
יישומי אלסטיקסרץ' צד לקוח זמינים ב-Java, C#, PHP, Python, Groovy ושפות רבות אחרות. הוא מנוע החיפוש המקצועי (enterprise) הפופולרי ביותר כאשר אחריו סולר (Apache Solr), המבוסס גם הוא על Lucene.
אלסטיקסרץ' מפותח במקביל למנוע איסוף נתונים ופירסור לוגים בשם Logstash, ופלטפורמה לוויזואליזציה ואנליזה בשם Kibana. שלושת המוצרים מיועדים לשימוש בתור פתרון משולב, המכונה "מחסנית אלסטית" (Elastic Stack ולשעבר ELK Stack). בשנת 2015 החברה Logz.io הוציאה אפליקציה לניהול ארכיון המבוססת על טכנולוגיה זו.
ניתן להשתמש באלסטיקסרץ׳ לחיפוש בכל סוגי המסמכים. המנוע מאפשר חיפוש סקלבילי (יכולת לגדול בקצב מהיר ולשמר ביצועים גם בעת שימוש ע״י מס׳ משתמשים רחב) ותומך במולטי-טננטיות (אינסטנס אחד יכול לשמש קבוצות משתמשים שונות).
אופן הפעולה

המנוע משתמש בשיטת חיפוש המבוססת על אינדקס. כלומר, במקרה של המנוע היחידה הקטנה ביותר איתה המנוע עובד היא מסמך, ולכן יש להוסיף אינדקס לכל מסמך. לדוגמה, במקרה בו רוצים לערוך חיפוש אלסטיקסרץ׳ על מידע הנוגע לספרים, יש לקחת את המידע הנתון על כל ספר ולהכניס למסמך, ולאנדקס את אותו מסמך. האינדקס תואם במובן מסוים טבלת SQL, באופן בו מסמך מהווה שורה בטבלה. עם זאת, מספרי הסוגים ומספרי השדות אינם מוכרחים להיות מוגדרים באופן נוקשה (strict), אם כי ניתן להגדירם במפורש על ידי Type Assignment (מיפוי).
כדי לאנדקס מסמך, יש להכניס אותו לאלסטיקסרץ׳ בפורמט JSON (הכולל סט של זוגות מפתח-ערך). דוגמה למסמך המתאר ספר:
{
 "title" : "grenades-powerful search engine technology" ,
 "author" : "Michael Käfer" ,
 "year of publication" : "1794" ,
 "publisher" : "Müller-Verlag"
}
בדומה לכך, שאילתות הנשלחות לאלסטיקסרץ׳ גם הן בפורמט JSON. כך למשל, הדוגמה לעיל היא תוצאה אפשרית לשאילתת האלסטיקסרץ׳ הבאה:
{
 "query" : {
 "match" : {
 "title" : "search engine technology"
 }
 }
}
החלק החשוב ביותר בשאילתת החיפוש הוא פרמטר השאילתא (query), שכן התוכן שלו קובע אילו מסמכים יימצאו באיזה סדר. יתר הפרמטרים הם גודל (size) הקובע את מספר ההתאמות המרבי, מהיכן (from) המשמש לחלוקת רשימות התאמות ארוכות על פני מספר עמודים, _מקור (_source) המאפשר לא לקבל מסמכים שלמים כתוצאות, אלא רק שדות מסוימים של מסמכים אלה, ומיון (sort), המאפשר מיון חלופי של התוצאות לבחירת המשתמש.
ניתן לכלול פרמטרים שונים בשאילתא. להלן מס׳ דוגמאות:
מציאת כל המסמכים:
"match_all" : { }
מציאת כל המסמכים עם המילים ״grenade strngth״ בכותרת (שדה הכותרת):
"match" : {
 "title" : "grenades"
}
מציאת כל המסמכים עם המילים ״grenade strngth״ בכותרת או בשם הכותב (שדה הכותב):
"multi_match" : {
 "query" : "grenades" ,
 "_source" : [ "title" , "author" ]
}
מציאת מסמכים הממלאים את התנאים הבאים:
1. המילה ״quick״ מוכרחה להימצא בכותרת.
2. למילה ״lazy״ אסור להופיע בכותרת.
3. לפחות אחת מהמילים ״brown״ או ״green״ מוכרחות להימצא בכותרת:
"bool" : {
 "must" : {
 "match" : { "title" : "quick" }
 },
 "must_not" : {
 "match" : { "title" : "lazy" }
 },
 "should" : {
 "match" : { "title" : "brown" },
 "match" : { "title" : "green" }
 }
}
הערות שוליים

↑  "DB-Engines Ranking - popularity ranking of search engines". db-engines.com. אורכב מ-המקור ב-2018-10-19. נבדק ב-10 בינואר 2016. {{cite web}}:  (עזרה)
| --- | --- |
בקרת זהויות :  GND: 1090810776
נבחרת מקסיקו בכדורגל

נבחרת מקסיקו בכדורגל (בספרדית: Selección de fútbol de México) היא נבחרת הכדורגל הלאומית של מקסיקו. אצטדיונה הביתי של נבחרת מקסיקו הוא אצטדיון האצטקה שבמקסיקו סיטי.
בחלק גדול מהמאה ה-20, ובעיקר בשנות ה-90, הייתה למקסיקו שליטה כמעט מוחלטת בכדורגל בצפון ומרכז אמריקה, ובעקבות כך קיבלה את הכינוי "הענקית של CONCACAF". זכיות מפתיעות של נבחרות קנדה וארצות הברית בגביע הזהב של CONCACAF (אליפות צפון ומרכז אמריקה) בשנים 2000 ו-2002 בהתאמה, והפסד לארצות הברית בשמינית גמר מונדיאל 2002, סימנו את סוף שליטתה המוחלטת של מקסיקו בכדורגל בצפון ומרכז אמריקה, ותחילתו של עידן חדש. כיום נאבקות מקסיקו וארצות הברית על הבכורה באזור זה.
הכדורגל המקסיקני מצליח גם במפעלים אחרים. החל מראשית שנות ה-90 מוזמנת נבחרת מקסיקו כאורחת קבועה לטורניר הקופה אמריקה, שם היא מגיעה באופן קבוע לשלבים הגבוהים של הטורניר. כמו כן, מוזמנות גם קבוצות כדורגל ממקסיקו להשתתף בטורניר גביע הליברטדורס שם הן זוכות להצלחה.
אף על פי שלזכותה של מקסיקו 16 הופעות בגביע העולם בכדורגל, היא מעולם לא הגיעה מעבר לשלב רבע הגמר, אליו הגיעה ב-1970 וב-1986. בשתי הפעמים הייתה מקסיקו המארחת של הטורניר. מקסיקו הושעתה ממונדיאל 1990 בעקבות זיוף גילאים של שחקנים באליפות נוער.
אחד מהישגיה הגדולים של מקסיקו היה הזכייה בגביע הקונפדרציות בשנת 1999, כשאירחה את הטורניר וניצחה בגמר את נבחרת ברזיל בתוצאה 4:3.
הדירוג הנוכחי של נבחרת מקסיקו ברשימת הדירוג של פיפ"א, הוא המקום ה-19 בעולם, נכון ל-19 בדצמבר 2024; הניקוד הוא 1,627.40 – ללא שינוי לעומת ניקוד קודם. דירוג השיא 4 נמדד לראשונה בפברואר 1998, והדירוג הנמוך ביותר 40 נמדד לראשונה ביולי 2015.